KOMISIJOS REGLAMENTAS (EB) Nr. 232/2008
2008 m. kovo 14 d.
iš dalies keičiantis Reglamentą (EB) Nr. 382/2005, nustatantį Tarybos reglamento (EB) Nr. 1786/2003 dėl bendro sausųjų pašarų rinkos organizavimo taikymo išsamias taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 71 straipsnio 2 dalies antrą pastraipą,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendrą bendro žemės ūkio rinkų organizavimo reglamentą“) (2), ypač į jo 90 straipsnį ir 194 straipsnio a dalį kartu su 4 straipsniu,
kadangi:
(1)
Pagal Reglamento (EB) Nr. 1234/2007 201 straipsnio 1 dalies b punktą 2003 m. rugsėjo 29 d. Tarybos reglamentas (EB) Nr. 1786/2006 dėl bendro sausųjų pašarų rinkos organizavimo (3) turi būti panaikintas 2008 m. balandžio 1 d.
(2)
Reglamento (EB) Nr. 1234/2007 86 straipsnio 1 dalyje numatyta, kad pagalba už sausųjų pašarų sektoriui priklausančių produktų perdirbimą skiriama tokius produktus perdirbančioms įmonėms. Sąlygos ir įsipareigojimai, kurių turi laikytis tos įmonės, nustatyti Reglamente (EB) Nr. 1786/2003 ir jo įgyvendinimo taisyklėse, pateiktose Komisijos reglamente (EB) Nr. 382/2005 (4).
(3)
Visų pirma, Reglamento (EB) Nr. 1786/2003 10 straipsnyje be kitų įsipareigojimų numatytas perdirbimo įmonių įsipareigojimas tvarkyti atsargų apskaitos dokumentus. To paties reglamento 12 straipsnyje nustatyta informacija, kuri turi būti nurodyta Reglamento (EB) Nr. 1234/2007 86 straipsnio 1 dalies a punkte nurodytose sutartyse, o 13 straipsnyje numatyta, kad valstybės narės turi įdiegti kontrolės sistemas.
(4)
Tos sąlygos ir prievolės nebuvo įtrauktos į Reglamentą (EB) Nr. 1234/2007.
(5)
Kad sausųjų pašarų sektorius ir toliau tinkamai veiktų ir siekiant aiškumo bei racionalumo, tos sąlygos ir įsipareigojimai turėtų būti išdėstyti Reglamente (EB) Nr. 382/2005.
(6)
Siekdami įgyti teisę gauti pagalbą, tam tikrais atvejais gamintojai ir perdirbimo įmonės turi sudaryti sutartis. Siekiant skatinti gamybos grandinės skaidrumą ir palengvinti esminius patikrinimus, sutartyse turėtų būti privalu nurodyti tam tikrus duomenis.
(7)
Todėl, norėdami gauti pagalbą, perdirbėjai turėtų tvarkyti atsargų apskaitos dokumentus, kurie suteiktų reikiamos informacijos, pagal kurią būtų galima patikrinti, ar jie turi teisę gauti pagalbą, ir turėtų pateikti kitus reikiamus dokumentus.
(8)
Jeigu augintojai nėra sudarę sutarčių su perdirbimo įmonėmis, pastarosios turėtų pateikti kitą informaciją, pagal kurią būtų galima patikrinti, ar jie turi teisę gauti pagalbą.
(9)
Todėl Reglamentas (EB) Nr. 382/2005 turėtų būti atitinkamai iš dalies pakeistas.
(10)
Vadovaudamosi 33 straipsnio 2 dalies e punktu, valstybės narės turėtų Komisijai inter alia pranešti apie plotų, kuriuose auginami ankštiniai ir kiti žalieji pašarai, pokyčius. Siekiant patikslinti šią nuostatą, reikėtų nurodyti, kad tai taikoma plotams, kuriuose praėjusiais prekybos metais užauginti pašarai buvo perdirbami, siekiant gauti Reglamento (EB) Nr. 1234/2007 88 straipsnyje nurodytą pagalbą.
(11)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 382/2005 iš dalies keičiamas taip:
1)
12 straipsnis pakeičiamas taip:
„12 straipsnis
Perdirbimo įmonių atsargų apskaita
1. Tarybos reglamento (EB) Nr. 1234/2007 (5) 86 straipsnio 1 dalyje numatyta pagalba skiriama tik toms įmonėms, kuriose perdirbami to reglamento I priedo IV dalyje išvardyti produktai ir kurios atitinka šias sąlygas:
a)
tvarko atsargų apskaitos dokumentus, kuriuose nurodyta bent ši informacija:
i)
žaliųjų pašarų kiekis ir, kai reikia, perdirbtų saulėje džiovintų pašarų kiekis; tačiau tokie kiekiai gali būti apskaičiuojami pagal šiais pašarais apsėtus plotus, kai tai reikalinga dėl ypatingų aplinkybių, susijusių su įmone;
ii)
pagamintų sausųjų pašarų kiekis ir iš perdirbėjo įmonės išvežamas kiekis, nurodant kokybę;
b)
pateikia visus kitus patvirtinamuosius dokumentus, kurių reikia nustatant, ar teisė gauti pagalbą yra pagrįsta.
2. 1 dalyje nurodytų perdirbimo įmonių atsargų apskaitos dokumentai yra tvarkomi kartu su finansų apskaita ir pagal juos kasdien galima nustatyti:
a)
kiekvieną kartą įvežamų dehidratuoti ir (arba) smulkinti skirtų produktų kiekį, taip pat:
i)
jų įvežimo datą;
ii)
jų kiekį;
iii)
Reglamento (EB) Nr. 1234/2003 I priedo IV dalyje nurodytą(-as) dehidratuoti skirtų pašarų ir, kai reikia, saulėje džiovintų pašarų rūšį arba rūšis;
iv)
dehidratuoti skirtų pašarų drėgmę;
v)
šio reglamento 14 arba 15 straipsniuose numatytą sutartį ir (arba) pristatymo deklaraciją;
b)
pagamintos produkcijos kiekį ir visų gamybos procese panaudotų priedų kiekį;
c)
išvežamos produkcijos kiekį, kiekvienos partijos atveju nurodant išvežimo datą, užfiksuotus drėgmės ir baltymų kiekius;
d)
sausųjų pašarų kiekį, už kurį perdirbimo įmonei jau buvo skirta pagalba ir kuris buvo įvežtas arba pakartotinai įvežtas į įmonės teritoriją;
e)
kiekvienų prekybos metų pabaigoje sandėlyje likusį sausųjų pašarų kiekį;
f)
produktus, kurie buvo sumaišyti su įmonėje džiovintais ir (arba) smulkintais sausaisiais pašarais, nurodant jų rūšį, pavadinimą, bendro azoto kiekio ir sausosios medžiagos santykį, taip pat jų kiekį galutiniame produkte.
3. Kiekvienos Reglamento (EB) Nr. 1234/2007 I priedo IV dalyje nurodytos sausųjų pašarų kategorijos atsargų apskaitą perdirbimo įmonės tvarko atskirai.
4. Jei perdirbimo įmonė be sausųjų pašarų dehidratuoja arba perdirba ir kitus produktus, tokias dehidratavimo ar perdirbimo operacijas apskaitos dokumentuose ji nurodo atskirai.
2)
14 straipsnis pakeičiamas taip:
„14 straipsnis
Sutartys
1. Kiekvienoje Reglamento (EB) Nr. 1234/2007 86 straipsnio 1 dalies a ir c punktuose nurodytoje sutartyje visų pirma turi būti nurodyta:
a)
kaina, mokėtina žaliųjų pašarų arba, jei reikia, saulėje džiovontų pašarų augintojui;
b)
plotas, kuriame išaugintas derlius turi būti pristatytas perdirbėjui;
c)
pristatymo ir mokėjimo sąlygos;
d)
sutarties šalių vardai, pavardės ir adresai;
e)
sutarties sudarymo data;
f)
prekybos metai, kuriems sudaryta sutartis;
g)
perdirbtinų pašarų rūšis arba rūšys ir numatomas perdirbti kiekis;
h)
sklypo(-ų), kuriame(-iuose) auginami perdirbti skirti pašarai, identifikacinis ženklas ir nuoroda į bendrąją paraišką pagalbai gauti, kurioje nurodyti šie sklypai pagal Reglamento (EB) Nr. 796/2004 14 straipsnio 1 dalį, ir, jei sutartis buvo sudaryta ar pristatymo deklaracija įgyvendinta prieš pateikiant bendrąją paraišką pagalbai gauti, įsipareigojimas nurodyti tuos sklypus bendrojoje paraiškoje pagalbai gauti.
2. Jei perdirbimo įmonė vykdo Reglamento (EB) Nr. 1234/2007 86 straipsnio 1 dalies a punkte nurodytą specialaus užsakymo sutartį dėl pašarų perdirbimo, sudarytą su nepriklausomu gamintoju arba vienu ar keliais iš savo narių, sutartyje taip pat nurodoma:
a)
pristatytinas galutinis produktas;
b)
gamintojo išlaidos.“.
3)
Į 5 skyrių įterpiamas šis 22a straipsnis:
„22a straipsnis
Tikrinimo sistemos
1. Valstybės narės įdiegia tikrinimo sistemas, skirtas patikrinti, ar kiekviena perdirbimo įmonė laikosi šių reikalavimų:
a)
Reglamento (EB) Nr. 1234/2007 1, 3, 86-89 straipsniuose ir šio reglamento 12 ir 14 straipsniuose išdėstytų sąlygų;
b)
paraiškose pagalbai gauti nurodytas kiekis atitinka minimalios kokybės sausųjų pašarų kiekį, išvežamą iš perdirbimo įmonės.
2. Sausieji pašarai sveriami ir jų mėginiai imami juos išvežant iš perdirbimo įmonės.
3. Prieš priimdamos nuostatas, skirtas 1 daliai taikyti, valstybės narės apie jas praneša Komisijai.“.
4)
33 straipsnio 2 dalyje e punktas pakeičiamas taip:
„e)
ne vėliau kaip kiekvienų metų gegužės 31 d. - apie ankstesniais prekybos metais gaminant dehidratuotus pašarus sunaudotą energiją pagal šio reglamento I priedą, taip pat apie ankstesniais prekybos metais įvykusius plotų, kuriuose auginti perdirbti skirti ankštiniai ir kiti žalieji pašarai, kaip nurodyta Reglamento (EB) Nr. 1234/2007 86 straipsnio 1 dalyje, pokyčius pagal šio reglamento II priedą;“.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2008 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. kovo 14 d.